Pecanwood-moord: Seun in hofHope Zinde (Foto: SAUK) ŉ 28-jarige man wat daarvan verdink word dat hy sy ma vermoor het, is formeel van moord aangekla en verskyn Maandag in die landdroshof in Brits, Noordwes. Hope Zinde (50) se liggaam is Saterdag in haar motor se kattebak gevind by Pecanwoord Estate, naby Hartbeespoortdam, het kol. Sabata Mokgwabone, woordvoerder van die polisie, gesê. Zinde was ŉ voormalige raadslid van die SAUK en sedert 1991 ŉ joernalis by die openbare uitsaaier. Sy was later ook skrywer en vervaardiger van verskeie programme. Sy was in 2000 ŉ anker-uitsaaier en uitvoerende vervaardiger by SABC Africa. Sy het die nuusprogram “Perspective” aangebied en was mede-aanbieder van “180 Degrees”. “Die slagoffer se seun, wat aanvanklik ondervra is, is aangekla van haar moord. Hy sal na verwagting ook tereg staan op ŉ aanklag van die besit van dwelmmiddels (kristalmetamfetamien),” het hy gesê. Volgens inligting is die polisie na die toneel nadat hulle ŉ berig ontvang het dat die ma al ŉ paar dae lank nie gesien is nie. “Beamptes het haar seun by die huis gekry. Hulle het die huis en eiendom deursoek en die vrou in die kattebak van haar motor gevind,” het Mokgwabone verduidelik. Zinde is vermoedelik al verlede Maandag oorlede.